## Uredba o upravljanju programima CARDS, PHARE, ISPA i SAPARD

### NN 18/2007 (14.2.2007.), Uredba o upravljanju programima CARDS, PHARE, ISPA i SAPARD

# VLADA REPUBLIKE HRVATSKE

**724**

Na temelju članaka 5., 6., 9., 12. i članka 13. stavka 2. Zakona o sustavu
provedbe programa Europske unije i sustavu provedbe projekata financiranih iz
sredstava zajmova i darovnica iz ostalih inozemnih izvora (»Narodne novine«,
broj 58/2006, u daljnjem tekstu: Zakon), Vlada Republike Hrvatske je na sjednici
održanoj 7. veljače 2007. godine donijela

## UREDBU

### O UPRAVLJANJU PROGRAMIMA CARDS, PHARE, ISPA I SAPARD

I. UVODNE ODREDBE

Članak 1.

Ovom Uredbom uređuju se opseg i sadržaj poslova, odgovornosti, međusobni odnosi
tijela i odgovornih osoba, te ovlasti u okviru pripreme, provedbe i nadzora
provedbe projekata koji se financiraju iz programa Europske unije: CARDS, PHARE,
ISPA i SAPARD (dalje u tekstu: programi Europske unije), sustav upravljanja
nepravilnostima, informiranje, te revizija sustava.

II. OPSEG I SADRŽAJ POSLOVA TIJELA I ODGOVORNIH OSOBA U SUSTAVU UPRAVLJANJA
PROGRAMIMA EUROPSKE UNIJE

*Tijela i odgovorne osobe*
Članak 2.

Za provedbu programa Europske unije uspostavljaju se:
(a) tijelo nadležno za sveukupnu koordinaciju programa Europske unije, a osobito
poslove pripreme, nadzora provedbe i ocjenjivanja programa kojim upravlja
Nacionalni koordinator za pomoć i Nacionalni koordinator za program ISPA
(b) tijelo za financijsko upravljanje programima Europske unije kojim upravlja
Nacionalni dužnosnik za ovjeravanje
(c) tijelo odgovorno za učinkovitost i točnost koordinacije i izvješćivanja o
praćenju i ocjenjivanju SAPARD programa kojim upravlja Voditelj Upravne
direkcije
(d) tijelo za provedbu programa CARDS i PHARE kojim upravlja Dužnosnik ovlašten
za ovjeravanje programa
(e) tijelo za provedbu programa ISPA kojim upravlja Sektorski dužnosnik za
ovjeravanje projekata
(f) tijelo za provedbu programa SAPARD kojim upravlja ravnatelj Ravnateljstva za
tržišnu i strukturnu potporu u poljoprivredi pri Ministarstvu poljoprivrede,
šumarstva i vodnog gospodarstva
(g) jedinica za provedbu projekta u okviru programa CARDS i PHARE kojom upravlja
Voditelj programa
(h) jedinica za provedbu projekta u okviru programa ISPA kojom upravlja
Sektorski koordinator.

*Tijelo nadležno za koordinaciju, pripremu, nadzor i ocjenjivanje programa
Europske unije*

Članak 3.

(1) Tijelo nadležno za sveukupnu koordinaciju, a osobito poslove pripreme,
nadzora i ocjenjivanja programa Europske unije jest Središnji državni ured za
razvojnu strategiju i koordinaciju fondova Europske unije (u daljnjem tekstu:
Središnji državni ured).
(2) Središnji državni ured obavlja sljedeće tehničke i stručne poslove za
Nacionalnog koordinatora:
– koordinacija programa Europske unije u Republici Hrvatskoj i suradnja s
tijelima Europske komisije vezano uz navedene poslove;
– koordinacija pripreme strateških dokumenata i projektnih prijedloga vezanih uz
korištenje programa Europske unije u Republici Hrvatskoj;
– koordinacija pregovora s tijelima Europske komisije o strateškim prioritetima
i projektnim prijedlozima koji se financiraju iz programa Europske unije;
– priprema međunarodnih ugovora i provedbenih akata koji se sklapaju radi
korištenja programa Europske unije;
– upravljanje procesom nadzora nad provedbom programa Europske unije;
– koordinacija postupka ocjenjivanja provedbe programa Europske unije sukladno
međunarodno preuzetim obvezama Republike Hrvatske.
– koordinacija poslova informiranja o korištenju programa Europske unije u
Republici Hrvatskoj;
– usklađivanje programa i projekata koji se financiraju sredstvima Europske
unije s drugim izvorima strane pomoći u Republici Hrvatskoj;
– održavanje baze podataka o završenim, tekućim te planiranim projektima strane
pomoći Republici Hrvatskoj.

*Nacionalni koordinator*

Članak 4.

(1) Državni dužnosnik na čelu Središnjeg državnog ureda jest Nacionalni
koordinator programa pomoći i suradnje s Europskom unijom i Nacionalni
koordinator za program ISPA (dalje u tekstu: Nacionalni koordinator).
(2) Nacionalni koordinator odgovoran je za sveukupnu koordinaciju programa
Europske unije u Republici Hrvatskoj, a posebno poslove pripreme, nadzora i
ocjenjivanja provedbe programa Europske unije, koordinaciju poslova informiranja
o programima Europske unije, usklađivanje korištenja pomoći iz programa Europske
unije s drugim programima tehničke i financijske pomoći otvorenim Republici
Hrvatskoj.

*Tijelo za financijsko upravljanje programima Europske unije*
Članak 5.

(1) Tijelo nadležno za financijsko upravljanje programima Europske unije je
Ministarstvo financija. Poslove financijskog upravljanja programima Europske
unije u Ministarstvu financija obavlja Odjel za poslove Nacionalnog fonda (dalje
u tekstu: Nacionalni fond).
(2) U Nacionalnom fondu obavljaju se sljedeći poslovi:
– otvaranje bankovnih računa Nacionalnog fonda i podračuna tijela za provedbu
programa ili dijela programa Europske unije;
– upravljanje financijskim sredstvima i usklađivanje bankovnih računa;
– praćenje priljeva i odljeva sredstava;
– priprema zahtjeva za povlačenje sredstava od Europske komisije;
– kontrola zahtjeva za plaćanje tijela za provedbu programa ili dijela programa
Europske unije;
– djeluje kao nadležno tijelo koje izdaje, nadzire i povlači akreditaciju SAPARD
Agenciji
– provedba djelotvornog sustava za upravljanje i kontrolu tijela za provedbu
programa ili dijela programa Europske unije;
– uspostava tijela za ovjeravanje provedbe SAPARD programa;
– provedba sustava za razmjenu podataka i izvještavanje Europske komisije.

*Nacionalni dužnosnik za ovjeravanje*
Članak 6.

(1) Nacionalni dužnosnik za ovjeravanje je državni dužnosnik u Ministarstvu
financija, koji se nalazi na čelu Nacionalnog fonda
(2) Nacionalni dužnosnik za ovjeravanje odgovoran je za poduzimanje
odgovarajućih mjera kako bi osigurao poštivanje pravila nabave, izvješćivanja i
financijskog upravljanja u sustavu provedbe programa Europske unije, u skladu sa
Zakonom i međunarodno preuzetim obvezama Republike Hrvatske.

*Tijelo odgovorno za učinkovitost i točnost koordinacije i izvješćivanja o
praćenju i ocjenjivanju SAPARD programa*
Članak 7.

(1) Tijelo odgovorno za učinkovitost i točnost koordinacije i izvješćivanja o
praćenju i ocjenjivanju SAPARD programa jest Ministarstvo poljoprivrede,
šumarstva i vodnog gospodarstva. Odgovornost za učinkovitost i točnost
koordinacije i izvješćivanja o praćenju i ocjenjivanju SAPARD programa u
Ministarstvu poljoprivrede, šumarstva i vodnog gospodarstva ima Uprava za
održivi razvitak seoskog prostora, Upravna direkcija SAPARD programa (u daljnjem
tekstu: Upravna direkcija)
(2) U Upravnoj direkciji obavljaju se sljedeći poslovi:
– sastavljanje godišnjeg izvještaja prema konzultacijama s Rav­nateljstvom za
tržišnu i strukturnu potporu u poljoprivredi i nakon dobivanja odobrenja od
Odbora za praćenje, te ih prosljeđuje Europskoj komisiji;
– informiranje relevantnih tijela o potrebi da se poduzmu odgovarajuće
administrativne promjene, ako je takve promjene tražila Europska komisija u
Odluci o izmjeni i dopuni SAPARD programa;
– godišnje informiranje Europske komisije uvaživši pri tome savjet Odbora za
praćenje o inicijativama koje su poduzeli ili namjeravaju poduzeti s ciljem
informiranja javnosti o ulozi koju Europska zajednica ima u SAPARD programu i
postignutim rezultatima.

*Voditelj Upravne direkcije*
Članak 8.

(1) Državni dužnosnik na čelu Upravne direkcije jest Voditelj Upravne direkcije.
(2) Voditelj Upravne direkcije iz stavka 1. ovog članka odgovoran je za poslove
iz članka 7. stavka 2.

*Tijelo za provedbu programa i dijela programa Europske unije*
Članak 9.

(1) Tijelo za provedbu programa CARDS, PHARE i ISPA jest Ministarstvo financija.
Poslove provedbe programa CARDS, PHARE i ISPA u Ministarstvu financija obavlja
Središnja jedinica za financiranje i ugovaranje ustrojena u Upravi za
financiranje programa i projekata pomoći Europske unije.
(2) Tijelo za provedbu programa SAPARD jest Ministarstvo poljoprivrede,
šumarstva i vodnog gospodarstva. Poslove provedbe programa SAPARD u Ministarstvu
poljoprivrede, šumarstva i vodnog gospodarstva obavlja Ravnateljstvo za tržišnu
i strukturnu potporu u poljoprivredi koje obnaša funkciju SAPARD Agencije.
(3) U tijelu iz stavka 1. ovog članka obavljaju se sljedeći poslovi:
a) provedba natječaja (u skladu s Praktičnim vodičem za procedure ugovaranja u
kontekstu vanjske pomoći EZ-PRAG)
– primanje i kontrola kvalitete cjelokupne natječajne dokumentacije; opisa
poslova, tehničkih specifikacija, uputa za prijavitelje projektnih prijedloga,
smjernica za poziv za podnošenje ponuda, zahtjeva o raspisivanju natječaja, te
natječajnih zbirnih listi;
– podnošenje zahtjeva Europskoj komisiji radi objavljivanja najave natječaja i
obavijesti o nabavi na internetskoj stranici Središnje jedinice za financiranje
i ugovaranje, na internetskoj stranici EuropeAida i u službenom listu Europskih
zajednica, ako je primjenjivo;
– pripremanje natječajne dokumentacije i podnošenje na odobrenje Delegaciji
Europske komisije u Hrvatskoj.
b) izrada nacrta, priprema i zaključivanje ugovora.
c) uspostava i održavanje računovodstvenog sustava po međunarodnim
računovodstvenim standardima.
d) izvršavanje plaćanja.
(4) U tijelu iz stavka 2. ovog članka obavljaju se sljedeći poslovi:
– objavljivanje poziva na podnošenje prijava i odredbi uvjeta natječaja;
– odobrenje projekata u skladu s Planom za poljoprivredu i ruralni razvitak za
2005. – 2006.;
– provjeravanje prijavljenih zahtjeva za odobrenjem projekata, sukladno
odredbama i uvjetima prihvatljivosti s Višegodišnjim sporazumom o financiranju,
uključujući, ako je to primjereno, i odred­be o javnoj nabavi;
– pismeno definiranje ugovornih obveza između Ravnateljstva za tržišnu i
strukturnu potporu u poljoprivredi (SAPARD Agencija) i korisnika, uključujući
informacije o mogućim sankcijama u slučaju neispunjavanja tih obveza, i ako je
to nužno, izdavanje odobrenja o početku rada;
– provođenje provjere na licu mjesta kako bi se dokazala prihvatljivost
projekta, prije odobrenja i nakon davanja istog;
– izvješćivanje o napretku u provedbi mjera prema pokazateljima;
– osiguravanje da je korisnik upoznat s doprinosom Europske zajednice projektu;
– plaćanje krajnjim korisnicima.

*Voditelj tijela za provedbu programa ili dijela programa Europske unije*
Članak 10.

(1) Državni dužnosnik na čelu Središnje jedinice za financiranje i ugovaranje
jest Dužnosnik ovlašten za ovjeravanje programa i Sektorski dužnosnik za
ovjeravanje projekata.
(2) Državni dužnosnik na čelu Ravnateljstva za tržišnu i strukturnu potporu u
poljoprivredi jest ravnatelj Ravnateljstva za tržišnu i strukturnu potporu u
poljoprivredi (SAPARD Agencije).
(3) Voditelj tijela iz stavaka 1. i 2. ovog članka odgovoran je Nacionalnom
dužnosniku za ovjeravanje, za administrativno i financijsko upravljanje svim
decentraliziranim programima i projektima Europske unije iz svoje nadležnosti.

*Jedinica za provedbu projekta*
Članak 11.

(1) Jedinice za provedbu projekta jesu organizacijske jedinice ili projektni
timovi koje ustrojavaju korisnici sredstava u okviru programa CARDS i PHARE.
(2) Korisnici sredstava u okviru programa CARDS i PHARE mogu osnovati i jednu
Centralnu jedinicu za provedbu projekata koja je direktno odgovorna Voditelju
programa.
(3) U jedinicama za provedbu projekta obavljaju se sljedeći poslovi:
– identifikacija strateških ciljeva za korištenje programa Europske unije,
sukladno prioritetima iz procesa pristupanja Europskoj uniji;
– identifikacija i oblikovanje projektnih prijedloga, sukladno dogovorenim
strategijama;
– ocjenjivanje projektnih prijedloga pristiglih na natječaj i izbor stranog
partnera za provedbu projekta;
– tehnička provedba i praćenje prethodno navedenih projekata, uključujući sve
postupke podrške provedbene politike, nadzor i izvršenje;
– priprema opisa poslova, tehničkih specifikacija, natječajne dokumentacije,
uputa za prijavitelje projektnih prijedloga, projektnih sažetaka te smjernica za
poziv za podnošenje ponuda;
– tehnički nadzor i praćenje izvršavanja ugovora, uz obvezu obavještavanja
Dužnosnika ovlaštenog za ovjeravanje programa o poteškoćama ili neizvršavanju
obveza tijekom provedbe ugovora:
– priprema izvješća o provedbi projekata, ili dijela programa Europske unije, i
njihovo podnošenje nacionalnom koordinatoru;
– sudjelovanje u ocjenjivanju projekata ili dijela programa Europske unije

*Voditelj programa*
Članak 12.

(1) Državni dužnosnik kod korisnika sredstava u okviru programa CARDS i PHARE
jest Voditelj programa.
(2) Voditelj programa odgovoran je za učinkovitu i pravodobnu tehničku provedbu
projekata Dužnosniku ovlaštenom za ovjeravanje programa.
(3) Voditelj programa odgovoran je nacionalnom koordinatoru za pripremu
projekata, ili dijela programa Europske unije;
(4) Voditelj programa odgovoran je nacionalnom koordinatoru za poslove tehničkog
nadzora i podnošenja izvješća o provedbi projekata ili dijela programa Europske
unije.

*Jedinica za provedbu projekta u okviru programa ISPA*
Članak 13.

(1) Jedinice za provedbu projekta u okviru programa ISPA jesu organizacijske
jedinice ili projektni timovi koje ustrojavaju korisnici sredstava u okviru
programa ISPA.
(2) U jedinicama za provedbu projekata obavljaju se sljedeći poslovi:
– priprema tehničke dokumentacije za provođenje natječaja u sklopu odobrenih
ISPA projekata;
– sudjelovanje u odabiru najpovoljnijeg ponuđača za izvođenje usluge, nabavku
opreme ili izvođenje radova;
– provedba sklopljenih ugovora i tehnički nadzor nad provedbom mjera;
– priprema izvješća o stanju provedbe projekata u sklopu programa ISPA;
– suradnja s krajnjim korisnicima odobrenih projekata;
– vođenje pismohrane dokumentacije o provedbi ugovora;
– organizacija informiranja javnosti o aktivnostima u sklopu pojedinačnih
projekata, u suradnji s nacionalnim koordinatorom, voditeljem tijela za provedbu
programa ISPA, krajnjim korisnikom i Europskom komisijom.

*Sektorski koordinator za program ISPA*
Članak 14.

(1) Državni dužnosnici nadležni za upravno područje prometa, okoliša i voda jesu
sektorski koordinatori za program ISPA.
(2) Sektorski koordinator je u nadležnom ministarstvu odgovoran za tehničku
provedbu mjera u programu ISPA te osiguranje sredstava nacionalnog
sufinanciranja Sektorskom dužnosniku za ovjeravanje projekata

III. MEĐUSOBNI ODNOSI TIJELA I ODGOVORNIH OSOBA U SUSTAVU UPRAVLJANJA PROGRAMIMA
EUROPSKE UNIJE

*Provedbeni sporazumi*
Članak 15.

(1) Nacionalni dužnosnik za ovjeravanje potpisuje sporazum (ugovor) o obavljanju
poslova u sustavu provedbe CARDS, PHARE i ISPA programa Europske unije s
Dužnosnikom ovlaštenim za ovjeravanje programa i Sektorskim dužnosnikom za
ovjeravanje projekata (dalje u tekstu: provedbeni sporazum).
(2) Nacionalni dužnosnik za ovjeravanje potpisuje Memorandum o razumijevanju o
obavljanju poslova u sustavu provedbe SAPARD programa s ravnateljem
Ravnateljstva za tržišnu i strukturnu potporu u poljoprivredi.
(3) Provedbeni sporazumi iz stavaka 1. i 2. ovog članka sadrže odredbe o:
– sustavu odgovornosti;
– međusobnim pravima i obvezama;
– postupku nabave;
– upravljanju bankovnim računima;
– sadržaju, obliku i učestalosti zahtjeva za sredstvima od tijela za provedbu
programa ili dijela programa Europske unije prema Nacionalnom fondu;
– sustavu financijskog izvješćivanja;
– izvješćivanju o nepravilnostima;
– računovodstvu;
– pismohrani.

*Operativni sporazumi*
Članak 16.

(1) Dužnosnik ovlašten za ovjeravanje programa i Sektorski dužnosnik za
ovjeravanje projekata zaključuje sporazum (ugovor) sa svakim od voditelja
programa u programima CARDS i PHARE te sektorskim koordinatorima i ovlaštenim
osobama kod krajnjih korisnika u programu ISPA (dalje u tekstu: operativni
sporazum).
(2) Operativni sporazumi iz stavka 1. ovog članka sadrže odred­be o:
– pravima i dužnostima voditelja tijela za provedbu programa ili dijela programa
Europske unije;
– pravima i dužnostima voditelja programa, odnosno sektorskog koordinatora;
– postupku odabira projekata;
– postupku nabave;
– postupku zahtjeva za sufinanciranjem;
– postupku preraspodjele sredstava;
– nadzoru;
– postupku plaćanja;
– bankovnim računima;
– reviziji,
– izvješćivanju.

*Imenovanje odgovornih osoba*
Članak 17.

(1) Čelnik tijela koje je korisnik programa Europske unije daje prijedlog
imenovanja Voditelja programa Nacionalnom koordinatoru. Vlada Republike Hrvatske
na prijedlog Nacionalnog koordinatora uz suglasnost Nacionalnog dužnosnik za
ovjeravanje imenuje Voditelja programa.
(2) Vlada Republike Hrvatske na prijedlog Nacionalnog koordinatora i uz
suglasnost Nacionalnog dužnosnika za ovjeravanje imenuje Sektorskog koordinatora
za program ISPA.

IV. UPRAVLJANJE NEPRAVILNOSTIMA

Članak 18.

(1) Sva tijela uključena u sustav provedbe programa Europske unije dio su
zajedničkog sustava upravljanja nepravilnostima definiranim člankom 5. Zakona o
sustavu unutarnjih financijskih kontrola u javnom sektoru (»Narodne novine« br.
141/2006).
(1) Ministar financija, na prijedlog Nacionalnog dužnosnika za ovjeravanje,
donosi uputu o otkrivanju i postupanju s nepravilnostima te izvješćivanju o
istim u skladu s međunarodno preuzetim obvezama.

Članak 19.

(1) Vlada Republike Hrvatske na prijedlog Nacionalnog dužnosnika za ovjeravanje
i uz suglasnost Nacionalnog koordinatora imenuje Dužnosnika za nepravilnosti.
(2) Dužnosnik za nepravilnosti odgovoran je za:
– pokretanje mehanizama postupanja temeljem otkrivenih nepravilnosti u sustavu
upravljanja financijskim sredstvima iz programa Europske unije;
– upućivanje proračunskog nadzora u svrhu prikupljanja dokaza, utvrđenja
činjenica te pokretanja postupka sankcioniranja u tijelima uključenim u
upravljanje sredstvima iz programa Europske unije;
– izvješćivanje Državnog odvjetništva Republike Hrvatske, Službeničkog suda i
drugih nadležnih institucija o pokrenutim aktivnostima;
– pokretanje odgovarajućih postupaka temeljem utemeljenih dojava prikupljenih na
elektroničkoj adresi posebno otvorenoj samo za prijave nepravilnosti, i
– izvješćivanje nacionalnog dužnosnika za ovjeravanje o poduzetim mjerama i
rezultatima postupaka koji su pokrenuti u svrhu sankcioniranja otkrivenih
nepravilnosti.

V. INFORMIRANJE

Članak 20.

(1) Sva tijela uključena u sustav upravljanja programima Europske unije dio su
zajedničkog sustava informiranja javnosti.
(2) Nacionalni koordinator, uz suglasnost Nacionalnog dužnosnika za ovjeravanje,
donosi uputu o provođenju aktivnosti informiranja o programima Europske unije.

Članak 21.

(1) Nacionalni koordinator imenuje službenika za informiranje na nacionalnoj
razini u Središnjem državnom uredu.
(2) Nacionalni dužnosnik za ovjeravanje imenuje službenika za informiranje na
nacionalnoj razini u Ministarstvu financija.
(3) Službenik za informiranje iz stavka 1. ovog članka odgovoran je za
koordinaciju informiranja javnosti o planiranim i odobrenim projektima i
napretku u provedbi programa Europske unije.
(4) Službenik za informiranje iz stavka 2. ovog članka odgovoran je za
koordinaciju informiranja javnosti o financijskom upravljanju programima
Europske unije.

VI. NADZOR I OCJENA PROVEDBE PROGRAMA EUROPSKE UNIJE

Članak 22.

(1) Nacionalni koordinator donosi upute vezane uz nadzor i ocjenu provedbe
projekata u okviru programa ili dijela programa Europske unije.
(2) Zajednički odbor za praćenje (definiran Zakon o potvrđivanju Memoranduma o
suglasnosti o osnivanju Nacionalnog fonda između Vlade Republike Hrvatske i
Europske komisije, Dodatak 1, »Narodne novine – Međunarodni ugovori«, broj
10/2005) sastaje se najmanje jednom godišnje ili po potrebi u svrhu analize
provedbe svih programa Europske unije.
(3) Nacionalni koordinator po potrebi donosi upute vezane za rad Zajedničkog
odbora za praćenje, Sektorskih pododbora za praćenje te pojedinih odbora za
praćenje programa ili dijela programa Europske unije.

VII. REVIZIJA

Članak 23.

(1) Reviziju programa CARDS i PHARE obavlja Državni ured za reviziju u okviru
redovnih godišnjih revizija ministarstava i drugih proračunskih korisnika u
skladu sa svojim programom rada.
(2) Reviziju programa ISPA obavlja Državni ured za reviziju u skladu s ISPA
Memorandumom o financiranju.
(3) Reviziju programa SAPARD obavlja Tijelo za ovjeravanje SAPARD programa.

Članak 24.

(1) Tijelo za ovjeravanje SAPARD programa je Ministarstvo financija. Poslove
ovjeravanja SAPARD programa u Ministarstvu financija obavlja Samostalni odjel za
ovjeravanje provedbe SAPARD-a.
(2) Tijelo za ovjeravanje SAPARD programa odgovorno je za:
– izradu potvrde o godišnjem završnom računu SAPARD agencije, kao i o SAPARD –
ovom računu u eurima kojim se potvrđuje potpunost, točnost i istinitost tih
računa;
– izvješćivanje na godišnjoj osnovi o adekvatnosti sustava uprav­ljanja i
kontrole Ravnateljstva za tržišnu i strukturnu potporu u poljoprivredi (SAPARD
agencije)
– ispitivanje postoje li i jesu li korektni nacionalni elementi sufinanciranja.
(3) Tijelo za ovjeravanje rada SAPARD programa treba biti u operativnom smislu
neovisno od Ravnateljstva za tržišnu i strukturnu potporu u poljoprivredi (SAPARD
agencije) i primjereno tehnički opremljeno.
(4) Tijelo za ovjeravanje rada SAPARD programa provodit će ispitivanje prema
međunarodno prihvaćenim revizijskim standardima i smjernicama definiranim u
Višegodišnjem sporazumu o financiranju.
(5) Provjere se moraju provoditi tijekom svake financijske godine i nakon nje.

*Unutarnja revizija*
Članak 25.

(1) Unutarnju reviziju u tijelima u okviru sustava za upravljanje programima
Europske unije obavljaju jedinice za unutarnju reviziju osnovane u
ministarstvima i ostalim tijelima državne uprave.
(2) Jedinice iz stavka 1. ovog članka provode unutarnju reviziju administracije,
financijskog i tehničko-upravljačkog sustava. Unutarnja revizija provodi se kod
korisnika proračuna ili druge institucije ovlaštene za provedbu programa i
projekata koje u cijelosti ili djelomično financira Europska unija, uključujući
i sve druge sudionike koji su primili sredstva za programe i projekte Europske
unije.

VIII. PRIJELAZNE I ZAVRŠNE ODREDBE

Članak 26.

Upute iz članaka 18. i 20. ove Uredbe trebaju se donijeti u roku od 60 dana od
dana stupanja na snagu ove Uredbe.

Članak 27.

Ova Uredba stupa na snagu osmoga dana od dana objave u »Narodnim novinama«.

Klasa: 400-01/04-02/03
Urbroj: 5030114-07-1
Zagreb, 7. veljače 2007.

Predsjednik
**dr. sc. Ivo Sanader**, v. r.

Uredba, NN 18/2007-724
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)